Predkladacia správa

Informácia o prehodnotení daňového zaťaženia príjmov fyzických osôb a právnických osôb bola vypracovaná na základe uznesenia vlády Slovenskej republiky č. 56 zo dňa 24. 1. 2001 k Plánu práce na rok 2001.

Daň je povinná nenávratná platba do verejného rozpočtu.

Jednou zo základných charakteristík dobre fungujúcej daňovej sústavy v trhovom hospodárstve je jej neutralita, spravodlivosť a jednoduchosť. Stimulačná funkcia daní nie je v žiadnom prípade ich prvotnou funkciou. 

Významnou daňou v daňovej sústave u nás je daň z príjmov. V rámci prípravy  na daňovú reformu v roku 1992 sa pri jej zákonnej tvorbe vychádzalo zo zásad smerujúcich k uplatňovaniu princípov daňovej spravodlivosti. Pri zdaňovaní príjmov fyzických osôb sa zjednotil dovtedy veľmi diferencovaný a vecne neodôvodnený postup pri zdaňovaní príjmov obyvateľstva. Zároveň sa pritom využili poznatky o nedostatkoch pri zdaňovaní miezd a platov (ako bolo napr. podľa veku daňovníka, jeho rodinných a sociálnych pomerov). Pri daňovej reforme boli podporne využité aj  niektoré prvky z daňového systému susedných štátov (Nemecko, Rakúsko) a tiež poznatky z konzultácií s partnermi z Dánskeho ministerstva daní a Medzinárodného menového fondu, najmä v oblasti základu dane a sadzby dane.

V súčasnosti uplatňovaný systém zdaňovania príjmov (fyzických osôb ako aj právnických osôb) je v mnohých prvkoch porovnateľný so systémom zdaňovania vyspelých krajín.

Z daňových sústav jednotlivých krajín EÚ a ďalších krajín je evidentné          
1.	mať širší daňový základ (menej položiek oslobodených od dane), 
2.	určiť vyššie nezdaniteľné minimum a nižšiu daňovú sadzbu a súčasne tým racionalizovať aj podmienky pre správu daní. 
3.	Z takto ponímaného širokého základu dane vyplýva nutnosť kumulovania všetkých zdaniteľných príjmov do jedného základu dane, z ktorého sa po úpravách vypočítava výsledná daň. 

Zámerom vykonaných zmien platných od 1. 1. 2000 bolo znížiť daňové zaťaženie fyzických osôb, v dôsledku čoho došlo k:
1.	úprave daňových pásiem, 
2.	zníženiu sadzby dane, a to z pôvodných 15 % až 42 %, resp. 55% (milionárska daň)  na 12 % až 42 %,
3.	zvýšeniu sumy odpočítateľných položiek od základu dane – nezdaniteľných častí základu dane.

Súčasne došlo k zníženiu lineárnej sadzby dane u právnických osôb o 11 bodov, t.j. zo 40 % na 29 %.

Predložený materiál hodnotí daňové zaťaženie z dvoch hľadísk – makroekonomického a z hľadiska daňovníkov. Prvé hľadisko vychádza z porovnania skutočne zaplatených daní do rozpočtu (aj podľa štruktúry) k HDP.

	Druhé hľadisko vychádza z porovnania daňovníkom skutočne zaplatenej dane z príjmu k vykázanému základu dane. Tento princíp hodnotenia daňového zaťaženia dáva odpoveď na otázku, koľko dane zaplatil daňovník z dosiahnutého príjmu.

Predložený materiál „Informácia o prehodnotení daňového zaťaženia fyzických osôb a právnických osôb“ je vypracovaný na základe skutočných údajov roka 1996 až 2000. 

Skutočné daňové zaťaženie fyzických osôb a právnických osôb sa hodnotí z údajov o daňovom základe, ktorý sa získava z  daňového priznania. Podávanie daňových priznaní za príslušné zdaňovacie obdobie v Slovenskej republike je upravené zákonom, podľa ktorého fyzické osoby a právnické osoby sú povinné podať daňové priznanie v termíne do 31. marca  resp. 30. júna roku nasledujúceho po roku, za ktorý podávajú daňové priznanie.